
IX САВЈЕТОВАЊЕ ИЗ ПРЕКРШАЈНОПРАВНЕ ОБЛАСТИ
„АКТУЕЛЕНЕ ТЕМЕ ПРЕКРШАЈНОГ ЗАКОНОДАВСТВА У БИХ“

U periodu 20–22. maja 2026. godine u Bijeljini – Etno selo „Stanišići“, održano je VII Savjetovanje iz prekršajnopravne oblasti pod radnim nazivom „Aktuelne teme prekršajnog zakonodavstva u BiH“.
Savjetovanju je prisustvovalo 110 učesnika koje su činili sudije, tužioci, vještaci i ovlašćeni organi pokretači prekršajnih postupaka (pripadnici MUP-a, republički i opštinski inspekcijski organi i drugi).
Savjetovanje je imalo i međunarodni karakter jer su učešće u radu uzeli gosti, predavači iz Republike Slovenije i Srbije.
Činjenica da je i ove godine učešće na savjetovanju uzelo 110 učesnika, sama za sebe govori da prekršajno savjetovanje prerasta u tradicionalno savjetovanje pored krivičnog i građanskog.
Na Savjetovanju je posebno istaknut problem nasilja u porodici, bezbjednosti saobraćaja i asistencije sudske policije kod izvršenja prekršajnih sankcija kako u temama izlagača tako i u diskusijama.
Po završetku savjetovanja usvojeni su 

Z A K LJ U Č C I
Zaključci u vezi sa izlaganjem Misije OSCE-a u BiH:
• Prekršajni sudovi imaju ključnu ulogu u očuvanju pravne sigurnosti kroz pravilnu pravnu kvalifikaciju djela i dosljednu primjenu načela ne bis in idem. Sudije su dužne pažljivo cijeniti da li prekršaj za koji je pokrenut postupak zapravo sadrži obilježja krivičnog djela te, prije okončanja prekršajnog postupka, po potrebi prekinuti postupanje i zatražiti mišljenje nadležnog tužilaštva. Ovo je posebno važno u situacijama kada izvještaj o događaju ili prekršajni nalog ukazuje da je tužilaštvo već konsultovano u vezi s kvalifikacijom djela, budući da se početna odluka tužilaštva često zasniva na nepotpunim ili preliminarnim informacijama.
Efikasna borba protiv protupravnih radnji koje podrivaju integritet izbora, djela počinjenih iz mržnje i govora mržnje, nasilja u porodici i trgovine ljudima zahtijeva dosljednu i pravilnu kvalifikaciju djela. Uloga prekršajnih sudova podrazumijeva i prepoznavanje stvarne težine djela, osiguranje adekvatne zaštite žrtava te doprinos da pravni sistem reaguje proporcionalno, koordinisano i u skladu sa standardima ljudskih prava.
Kontinuirana edukacija svih aktera u postupku, ovlaštenih službenih lica, tužilaca i sudija, od ključnog je značaja, posebno u kontekstu smjene generacija unutar policijskih struktura. Takva edukacija mora obuhvatiti pitanja pravilne pravne kvalifikacije djela, prepoznavanja elemenata krivičnih djela u prekršajnim predmetima, kao i dosljedne primjene načela ne bis in idem u skladu s domaćom i praksom Evropskog suda za ljudska prava.

Zaključci u vezi izloženih tema i inicijativa nadležnim ministarstvima i sudovima za harmonizaciju prekršajnog zakonodavstva u BiH, a posebno u dijelu koji se odnosi na:
• Usklađivanje Zakona o nasilju u porodici u Republici Srpskoj, Federaciji BiH i Brčko Distriktu BiH, a posebno po pitanju sankcija, postupka i statusa počinioca nasilja u porodici, obzirom da je djelo nasilja u porodici u Republici Srpskoj i Federaciji BiH propisano kao krivično djelo, a u Brčko Distriktu kao prekršaj, te da je kršenje zaštitnih mjera za djelo nasilja u porodici u Republici Srpskoj i Federaciji BiH krivično djelo, a da u Brčko Distriktu BiH kršenje zaštitnih mjera nije sankcionisano, te poseban problem u Republici Srpskoj da se zaštitne mjere i hitne mjere zaštite izriču u prekršajnom postupku, dok sam Zakon o zaštiti od nasilja u porodici isključuje prekršaj za djelo nasilja u porodici, što isključuje primjenu procesnih odredaba Zakona o prekršajima Republike Srpske kod djela nasilja u porodici, a sam Zakon o zaštiti od nasilja u porodici Republike Srpske nema sve procesne odredbe za postupanje prvostepenog suda, dok uopšte nema procesne odredbe za postupanje drugostepenog suda, kao i usklađivanje položaja maloljetnika u tim postupcima jer Zakon o zaštiti od nasilja u porodici u Republici Srpskoj ne tretira maloljetnike, dok je u Brčko Distriktu propisano izricanje zaštitnih mjera i maloljetnicima, pri čemu treba naglasiti da je u Federaciji BiH novim zakonom obuhvaćeno i nasilje nad ženama kao poseban vid zaštite, kao i niz novina koje nisu obuhvaćene zakonima u Republici Srpskoj i Brčko Distriktu BiH.
• Da se u Zakonu o prekršajima FBiH i Zakonu o prekršajima Brčko Distrikta BiH propiše trostepenost u odlučivanju (žalba na odluku drugostepenog suda).

• Da se izvrši usklađivanje Pravilnika o saobraćajnoj signalizaciji u BiH sa Bečkom konvencijom iz 1968. godine.
• Inicijativa Ministarstvu pravde Republike Srpske za izmjenu Zakona o prekršajima Republike Srpske da troškovi privođenja kažnjenih lica u izvršenju prekršajnih sankcija kod zamjene neplaćene novčane kazne u kaznu zatvora padaju na teret kažnjenih lica, uz odgovarajući modalitet.
Kao poseban zajednički i opšteprihvaćeni zaključak organizatora učesnika bio je da se i ubuduće podrži i nastavi organizovanje prekršajnog savjetovanja, kao i da se unaprijede edukacije iz prekršajne oblasti po pitanju okruglih stolova za usaglašavanje sudske prakse na nivou okružnih/kantonalnih sudova.
Nakon rasprave na plenarnoj sjednici učesnici savjetovanja prihvatili su zaključke Organizacionog odbora, a među zaključcima su ponovljeni i zaključci sa ranijih savjetovanja koji od strane nadležnih organa nisu realizovani, a ocijenjeni su kao bitni i ključni za prekršajnopravnu oblast. Predsjednik se zahvalio svim učesnicima u radu savjetovanja kao i članovima Organizacionog odbora, a posebno Ministarstvu pravde Republike Srpske, VSTS, Centrima za edukaciju sudija i tužilaca u Republici Srpskoj i Federaciji BiH i Udruženju sudija FBiH.
Usvojeni zaključci sa inicijativama će biti proslijeđeni nadležnim institucijama u cilju realizacije istih u narednom periodu, a isti će biti i javno objavljeni na zvaničnoj web stranici Udruženja sudija Republike Srpske.
Predsjednik Upravnog odbora  
Udruženja sudija RS  
Velimir Ninković


